Document ID: 32012R1057

ΚΑΝΟΝΙΣΜΌΣ (ΕΕ) αριθ. 1057/2012 ΤΗΣ ΕΠΙΤΡΟΠΉΣ
της 12ης Νοεμβρίου 2012
για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση του διμεθυλοπολυσιλοξανίου (Ε 900) ως αντιαφρώδους παράγοντα στα συμπληρώματα τροφίμων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
(3)
Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται, είτε με πρωτοβουλία της Επιτροπής είτε κατόπιν αίτησης.
(4)
Όσον αφορά τη χρήση του διμεθυλοπολυσιλοξανίου (Ε 900) ως αντιαφρώδους παράγοντα στα συμπληρώματα τροφίμων υποβλήθηκε αίτηση έγκρισης και διαβιβάστηκε στα κράτη μέλη.
(5)
Τα συμπληρώματα τροφίμων με τη μορφή αναβραζόντων δισκίων συνήθως περιέχουν οξέα (όπως κιτρικό οξύ) και υδατανθρακικά ή ανθρακικά άλατα. Όταν τα δισκία τοποθετούνται στο νερό, κατά τη διαδικασία της διάλυσης παράγεται διοξείδιο του άνθρακα Το αέριο αυτό συνήθως δημιουργεί αφρό ο οποίος ανεβαίνει στην επιφάνεια και δημιουργείται υπερχείλιση. Για τον λόγο αυτό, ο αφρός που ανεβαίνει στην επιφάνεια πρέπει να ελεγχθεί μερικώς ή πλήρως με την προσθήκη αντιαφρώδους παράγοντα στο αναβράζον δισκίο. Το διμεθυλοπολυσιλοξάνιο (E 900) μπορεί να χρησιμοποιηθεί ως αποτελεσματικότερη εναλλακτική λύση έναντι των πολυσορβικών και των εστέρων λιπαρών οξέων με σακχαρόζη που επιτρέπεται να χρησιμοποιούνται σήμερα.
(6)
Η έκθεση της Επιτροπής σχετικά με την πρόσληψη προσθέτων τροφίμων στην Ευρωπαϊκή Ένωση (3), κατέληξε στο συμπέρασμα ότι το διμεθυλοπολυσιλοξάνιο (E 900) δεν απαιτεί περαιτέρω εξέταση, δεδομένου ότι η θεωρητική πρόσληψη με βάση συντηρητικές παραδοχές σχετικά με την κατανάλωση και τη χρήση πρόσθετων υλών δεν υπερέβαινε την αποδεκτή ημερήσια πρόσληψη («ΑΗΠ»). Η επιστημονική επιτροπή τροφίμων καθόρισε την τιμή της ΑΗΠ σε 1,5 mg/kg βάρους σώματος στις 18 Μαΐου 1990 (4). Η επιπλέον πρόσληψη που βασίζεται στη νέα χρήση του ως αντιαφρώδους παράγοντα στα συμπληρώματα τροφίμων που έχουν τη μορφή αναβραζόντων δισκίων εκτιμάται σε ποσοστό μικρότερο του 10 % της ΑΗΠ. Επομένως, κρίνεται σκόπιμο να επιτραπεί η χρήση του διμεθυλοπολυσιλοξανίου (E 900) στα συμπληρώματα τροφίμων που έχουν τη μορφή αναβραζόντων δισκίων.
(7)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η έγκριση της χρήσης του διμεθυλοπολυσιλοξανίου (E 900) στα συμπληρώματα τροφίμων με τη μορφή αναβραζόντων δισκίων αποτελεί επικαιροποίηση του εν λόγω καταλόγου η οποία δεν πρόκειται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
(8)
Σύμφωνα με τις μεταβατικές διατάξεις του κανονισμού (ΕΕ) αριθ. 1129/2011 της Επιτροπής (5) ο κατάλογος των προσθέτων τροφίμων που καθορίζεται στο παράρτημα II του κανονισμού (ΕΚ) αριθ. 1333/2008 ισχύει καταρχήν από την 1η Ιουνίου 2013. Προκειμένου να επιτραπεί η χρήση του διμεθυλοπολυσιλοξανίου (E 900) στα συμπληρώματα τροφίμων πριν από την ημερομηνία αυτή, είναι αναγκαίο να καθοριστεί εγγύτερη ημερομηνία εφαρμογής όσον αφορά την εν λόγω χρήση του συγκεκριμένου πρόσθετου τροφίμων.
(9)
Επομένως, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Νοεμβρίου 2012.

Labels: 0
3
17